Πατάει γκάζι η κυβέρνηση στο μεταναστευτικό και με Πράξη Νομοθετικού Περιεχομένου εξουσιοδοτεί το υπουργείο Μετανάστευσης και Ασύλου να επιτάσσει, για λόγους δημοσίου συμφέροντος, απαραίτητα ακίνητα και εκτάσεις για τη δημιουργία ελεγχόμενων κλειστών δομών.

Σύμφωνα με ανακοίνωση του κυβερνητικού εκπροσώπου Στέλιου Πέτσα, η κυβέρνηση θα εφαρμόσει ένα ολοκληρωμένο σχέδιο που βασίζεται σε τέσσερις άξονες:

Φύλαξη των συνόρων μας.

Επιτάχυνση διαδικασιών ασύλου.

Αυξημένες επιστροφές.

Κλειστές δομές.

Όπως αναφέρει η ανακοίνωση: «Παράλληλα, δίνουμε έμφαση στην αποσυμφόρηση των νησιών μας, που σηκώνουν το μεγαλύτερο βάρος, και στη στήριξη των τοπικών κοινωνιών. Αναλαμβάνουμε, ταυτόχρονα, στοχευμένες δράσεις για τη διεθνοποίηση του προβλήματος και τη διαμόρφωση νέας πολιτικής ευθύνης και αλληλεγγύης από την Ευρωπαϊκή Ένωση.

Το τελευταίο διάστημα, πραγματοποιήθηκε εξαντλητικός διάλογος με τους αρμόδιους περιφερειακούς και τοπικούς φορείς, ενώ ο Περιφερειάρχης Βορείου Αιγαίου κ. Κ. Μουτζούρης ζήτησε μέτρα εκτάκτου ανάγκης για τα νησιά, ιδίως μετά τα επεισόδια στη Μόρια. Απόφαση της κυβέρνησης είναι να κλείσουν οι σημερινές άναρχες δομές και να δημιουργηθούν ελεγχόμενες κλειστές δομές.

Στο πλαίσιο αυτό, το Υπουργικό Συμβούλιο προχωρά σήμερα στην έκδοση Πράξης Νομοθετικού Περιεχομένου που εξουσιοδοτεί το υπουργείο Μετανάστευσης και Ασύλου να επιτάσσει, για λόγους δημοσίου συμφέροντος, απαραίτητα ακίνητα και εκτάσεις για τη διαχείριση της κρίσης, προκειμένου να αντιμετωπιστεί η εξαιρετικά επείγουσα ανάγκη αποφυγής της διακινδύνευσης της δημόσιας τάξης και υγείας».

Ποιες εκτάσεις και σε ποια νησιά επιτάσσει η κυβέρνηση

Ακολουθεί, επίσης σήμερα, Υπουργική Απόφαση του υπουργού Μετανάστευσης και Ασύλου Νότη Μηταράκη, σύμφωνα με την οποία επιτάσσονται οι ακόλουθες εκτάσεις:

Τοποθεσία Καράβας, Δήμος Δυτικής Λέσβου. Τοποθεσία Κρητικού Λάκος / Ψείρα («17»), Δήμος Χίου. Τοποθεσία Ζερβού (παραπλεύρως υπό κατασκευήν δομής), Δήμος Ανατολικής Σάμου.

Αντίστοιχες δομές, παραπλεύρως υφιστάμενων δομών, θα δημιουργηθούν και σε Λέρο και Κω, σε εκτάσεις που ανήκουν στο Ελληνικό Δημόσιο, ως ακολούθως:

Στρατόπεδο Καπετάν Λαζαρή, τοποθεσία Πυλί, Δήμος Κω. Τοποθεσία Λέπιδα, Δήμος Λέρου.

Ελεγχόμενες κλειστές δομές φιλοξενίας αιτούντων άσυλο

Στις ως άνω εκτάσεις θα δημιουργηθούν ελεγχόμενες κλειστές δομές φιλοξενίας αιτούντων άσυλο. Ελεγχόμενες κλειστές δομές σημαίνει καθορισμένοι και αυστηροί κανόνες εσωτερικής τάξης, οι οποίοι αφορούν τόσο τη λειτουργία των κέντρων όσο και την κίνηση των φιλοξενούμενων. Στις δομές αυτές θα διαμένουν, πρώτον, οι νέες αφίξεις για διευκόλυνση της ταυτοποίησης και της διαδικασίας ασύλου, δεύτερον, όσοι έχουν παραβατική συμπεριφορά και, τρίτον, όσοι δεν δικαιούνται άσυλο και μπαίνουν στη διαδικασία επιστροφής. Όσοι παραμένουν στις ελεγχόμενες κλειστές δομές, βάσει εσωτερικού κανονισμού θα δικαιούνται ελεγχόμενες εξόδους με κάρτα για ορισμένο χρονικό διάστημα, ενώ οι δομές θα είναι κλειστές τα βράδια. Κάθε παραβίαση κανόνα εσωτερικής τάξης επηρεάζει αρνητικά το αίτημα για άσυλο και επιταχύνει τη διαδικασία επιστροφής του παραβάτη.

Αντίδραση ΣΥΡΙΖΑ: Η κυβέρνηση αρνείται την αποσυμφόρηση των νησιών

Από την πλευρά του, ο ΣΥΡΙΖΑ με ανακοίνωσή του υποστηρίζει ότι τα μέτρα που ανακοινώθηκαν αποδεικνύουν ότι η κυβέρνηση αρνείται να προχωρήσει σε αποσυμφόρηση των τριών νησιών. Ο ΣΥΡΙΖΑ υποστηρίζει ότι οι σημερινές ανακοινώσεις του Στέλιου Πέτσα, επιβεβαιώνουν ότι δεν θα υπάρξει αποσυμφόρηση στα νησιά και καλεί την κυβέρνηση να σταματήσει «το μπάχαλο που δημιούργησε με τις μνημειώδεις παλινωδίες της» και να προχωρήσει σε πραγματικές λύσεις.